Title: พระราชกฤษฎีกา จัดตั้งบัณฑิตวิทยาลัยในมหาวิทยาลัยแพทยศาสตร์ พ.ศ. 2507

พระราชกฤษฎีกา

พระราชกฤษฎีกา
จัดตั้งบัณฑิตวิทยาลัยในมหาวิทยาลัยแพทยศาสตร์
พ.ศ. ๒๕๐๗

ภูมิพลอดุลยเดช ป.ร.
ให้ไว้ ณ วันที่ ๔ กุมภาพันธ์
พ.ศ. ๒๕๐๗
เป็นปีที่ ๑๙ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรตั้งบัณฑิตวิทยาลัยในมหาวิทยาลัยแพทยศาสตร์

อาศัยอำนาจตามความในมาตรา ๖ ทวิ แห่งพระราชบัญญัติมหาวิทยาลัยแพทยศาสตร์
พุทธศักราช ๒๔๘๖ ซึ่งแก้ไขเพิ่มเติมโดยพระราชบัญญัติมหาวิทยาลัยแพทยศาสตร์
(ฉบับที่ ๙) พ.ศ. ๒๕๐๗ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า
พระราชกฤษฎีกาจัดตั้งบัณฑิตวิทยาลัยในมหาวิทยาลัยแพทยศาสตร์ พ.ศ. ๒๕๐๗

มาตรา ๒[๑] พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้จัดตั้งบัณฑิตวิทยาลัยในมหาวิทยาลัยแพทยศาสตร์
เรียกว่า บัณฑิตวิทยาลัยมหาวิทยาลัยแพทยศาสตร์

มาตรา ๔  เพื่อบริหารกิจการของบัณฑิตวิทยาลัย
มหาวิทยาลัยแพทยศาสตร์ ให้มีคณะกรรมการขึ้นคณะหนึ่งเป็นผู้บริหาร เรียกว่า คณะกรรมการประจำบัณฑิตวิทยาลัย
มหาวิทยาลัยแพทยศาสตร์ ประกอบด้วย อธิการบดีมหาวิทยาลัยแพทยศาสตร์ เป็นประธาน คณบดีบัณฑิตวิทยาลัย
มหาวิทยาลัยแพทยศาสตร์ เป็นรองประธาน หัวหน้าแผนกวิชาในบัณฑิตวิทยาลัย มหาวิทยาลัยแพทยศาสตร์
ผู้ทรงคุณวุฒิซึ่งอธิการบดีมหาวิทยาลัยแพทยศาสตร์แต่งตั้งอีกไม่เกินสิบคน เป็นกรรมการและเลขานุการบัณฑิตวิทยาลัย
มหาวิทยาลัยแพทยศาสตร์ เป็นกรรมการและเลขานุการ คณะกรรมการนี้มีอำนาจและหน้าที่ในการวางนโยบายและรับผิดชอบเกี่ยวกับการจัดการศึกษาในระดับซึ่งสูงกว่าการศึกษาชั้นปริญญาบัณฑิต
มีแผนกวิชาวางหลักสูตรการศึกษาในระดับซึ่งสูงกว่าการศึกษาชั้นปริญญาบัณฑิต กำหนดคุณวุฒิ
คัดเลือกบุคคลเข้าศึกษาในบัณฑิตวิทยาลัย มหาวิทยาลัยแพทยศาสตร์ ควบคุมการศึกษา การวิจัยและทำการสอบไล่ตามหลักสูตรของบัณฑิตวิทยาลัย
มหาวิทยาลัยแพทยศาสตร์ ซึ่งสภามหาวิทยาลัยได้เห็นชอบและรับรองแล้ว ตลอดจนเสนอรายชื่อผู้สำเร็จการศึกษาตามหลักสูตรปริญญามหาบัณฑิต
ปริญญาดุษฎีบัณฑิต หรือประกาศนียบัตรชั้นสูงต่อมหาวิทยาลัย

มาตรา ๕  ให้นายกรัฐมนตรีรักษาการตามพระราชกฤษฎีกานี้

ผู้รับสนองพระบรมราชโองการ
จอมพล ถนอม  กิตติขจร
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ เนื่องจากสภาการศึกษาแห่งชาติได้อนุมัติให้ดำเนินการจัดตั้งบัณฑิตวิทยาลัย
ในมหาวิทยาลัยแพทยศาสตร์ เพื่อแก้ปัญหาการขาดแคลนแพทย์ช่วยเหลือปรับปรุงคุณวุฒิและสมรรถภาพของแพทย์รวมทั้งเภสัชกร
ทันตแพทย์ฯ ให้มีความรู้เหมาะสมกับสมัย และช่วยวิจัยปัญหาการแพทย์ การสาธารณสุข  จึงจำเป็นต้องตราพระราชกฤษฎีกาฉบับนี้

ธิดาวรรณ/แก้ไข
๕ พฤศจิกายน ๒๕๔๕
A+B (C)

วิภา/ผู้จัดทำ
๑๕ มีนาคม ๒๕๕๔

[๑] ราชกิจจานุเบกษา
เล่ม ๘๑/ตอนที่ ๑๕/ฉบับพิเศษ หน้า ๙/๖ กุมภาพันธ์ ๒๕๐๗